*Jézus így válaszolt nekik: „Egyetlen dolgot vittem véghez, és mindnyájan megütköztök rajta.*

 (Jn 7,21)

Ez a hivatkozott egyetlen dolog a 38 éve ágyban fekvő beteg meggyógyítása volt. Ez lenne a probléma? Végül is nem a gyógyítás, hanem hogy ez szombaton történt. Mert a szombat a munkavégzéstől mentes pihenőnap kellett legyen.

A meggyógyult ember – Jézus utasítására – vitte az ágyát szombaton. Ez pedig munka volt az emberek szemében még úgy is, hogy az az ágy azért messze volt a mi fogalmaink szerinti ágytól. Sőt, más esetekben már a gyógyításra való felszólítást is munkának tartották.

Egy ember 38 év utáni teljes gyógyulása csak a Teremtő Isten tette lehet. Annak az Istennek a tette, aki a szombatra vonatkozó utasítást is adta. Ha Ő, a Teremtő nem tartja ezt ellentmondásnak, akkor az emberek miért is gondolják így?

Istent nem lehet követni szabályokban rögzített módon, csak közvetlen, személyes kapcsolatban, szeretetben. *Vadon Gyula*